CELEX: 62008TN0354
Language: el
Date: 2008-08-21 00:00:00
Title: Υπόθεση T-354/08: Προσφυγή της 21ης Αυγούστου 2008 — Spira κατά Επιτροπής

8.11.2008   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 285/47
            
         Προσφυγή της 21ης Αυγούστου 2008 — Spira κατά Επιτροπής
   (Υπόθεση T-354/08)
   (2008/C 285/86)
   Γλώσσα διαδικασίας: η αγγλική
   Διάδικοι
   
      Προσφεύγουσα: Diamanthandel A. Spira BVBA (Αμβέρσα, Βέλγιο) (εκπρόσωποι: J. Bourgeois, Y. Van Gerven, F. Louis, A. Vallery, δικηγόροι)
   
      Καθής: Επιτροπή των Ευρωπαϊκών Κοινοτήτων
   Αιτήματα της προσφεύγουσας
   Η προσφεύγουσα ζητεί από το Πρωτοδικείο:
   
               —
            
            
               να ακυρώσει την απόφαση της Επιτροπής, της 5ης Ιουνίου 2008, δυνάμει του άρθρου 7, παράγραφος 2, του κανονισμού 773/2004 του Συμβουλίου, στην υπόθεση COMP/38.826/B-2-Spira/De Beers/DTC Supplier of Choice·
            
         
               —
            
            
               να καταδικάσει την Επιτροπή στα δικαστικά έξοδα.
            
         Ισχυρισμοί και κύρια επιχειρήματα
   Στην υπό κρίση υπόθεση, η προσφεύγουσα βάλλει κατά της αποφάσεως (2008) D/203546 της Επιτροπής, της 5ης Ιουνίου 2008, με την οποία η Επιτροπή έκρινε ότι η μεταβολή των γεγονότων λόγω της ακυρώσεως από το Πρωτοδικείο της αποφάσεως περί δεσμεύσεων (1) δεν αποτελούσε καθοριστικό στοιχείο που να υποχρεώνει την Επιτροπή να αναθεωρήσει την απόφασή της (2007) D/200338, της 26ης Ιανουαρίου 2007, με την οποία απορρίφθηκε, ελλείψει κοινοτικού συμφέροντος, η καταγγελία της προσφεύγουσας που αφορούσε την παράβαση των άρθρων 81 και 82 ΕΚ σε σχέση με το σύστημα Επιλογής Προμηθευτή (SoC) που εφάρμοσε ο όμιλος De Beers για τη διανομή ακατέργαστων διαμαντιών («απορριπτική απόφαση» (2)) (υπόθεση COMP/38.826/B-2-Spira/De Beers/DTC Supplier of Choice).
   Η προσφεύγουσα προβάλλει τρεις λόγους ακυρώσεως προς στήριξη της προσφυγής της.
   Πρώτον, η προσφεύγουσα υποστηρίζει ότι η Επιτροπή δεν εξέτασε με επιμέλεια και αμεροληψία τις αντίθετες προς τον ανταγωνισμό πρακτικές που κατήγγειλε η προσφεύγουσα με την καταγγελία της.
   Δεύτερον, η προσφεύγουσα ισχυρίζεται ότι, κατά την επανεξέταση του ζητήματος του αποκλεισμού πρόσβασης, η Επιτροπή δεν μπορούσε να προβάλει την έλλειψη κοινοτικού συμφέροντος να επιληφθεί της καταγγελίας υπό το φως της σημαντικής ζημίας που οφειλόταν στον αποκλεισμό της πρόσβασης που προκάλεσε το σύστημα SoC. Η προσφεύγουσα υποστηρίζει ότι ο αποκλεισμός πρόσβασης θα έπρεπε να έχει θεωρηθεί ότι αποτελεί ζήτημα κοινοτικού συμφέροντος, καθόσον επηρεάζει τη διαθεσιμότητα των ακατέργαστων διαμαντιών εντός της Ευρωπαϊκής Ένωσης αλλά και παγκοσμίως. Φρονεί ότι το σύστημα διανομής SoC είναι ένα αντίθετο προς τον ανταγωνισμό επιλεκτικό σύστημα διανομής, το οποίο περιορίζει τον ανταγωνισμό εντός του ιδίου εμπορικού σήματος.
   Τρίτον, επικουρικώς, η προσφεύγουσα ισχυρίζεται ότι η Επιτροπή υπέπεσε σε νομικό σφάλμα και παρέσχε ανεπαρκή αιτιολογία κατά την εφαρμογή του κριτηρίου των αποτελεσμάτων του αποκλεισμού, καθόσον:
   
               —
            
            
               δεν καθόρισε πρώτα την αναλυτική δομή της αγοράς, τη δύναμη της οικείας εταιρίας στην αγορά και τη θέση των ανταγωνιστών της στην αγορά·
            
         
               —
            
            
               δεν εξέτασε όλους τους πιθανούς περιορισμούς ή τις πιθανές μονοπωλιακές δραστηριότητες του προμηθευτή του οποίου το επιλεκτικό σύστημα διανομής αποτελούσε αντικείμενο ελέγχου.
            
         Επιπλέον, η προσφεύγουσα υποστηρίζει ότι η Επιτροπή υπέπεσε σε πρόδηλο σφάλμα εκτιμήσεως και στήριξε την απόφασή της σε ουσιωδώς εσφαλμένα στοιχεία, καταλήγοντας ότι το σύστημα SoC δεν αποκλείει σημαντικά την πρόσβαση των επιχειρήσεων της παράγωγης αγοράς στα ακατέργαστα διαμάντια (αποκλεισμός πρόσβασης).
   
      (1)  Απόφαση της 11ης Ιουλίου 2007, Τ-170/06, Alrosa κατά Επιτροπής (Συλλογή 2007, σ. ΙΙ-2601), αναίρεση που άσκησε η Επιτροπή ενώπιον του Δικαστηρίου, στην υπόθεση C-441/07, Επιτροπή κατά Alrosa, ΕΕ 2007, C 283, σ. 22.
   
      (2)  Η προσφεύγουσα προσέβαλε την απορριπτική απόφαση ενώπιον του Πρωτοδικείου στην υπόθεση Τ-108/07, Spira κατά Επιτροπής, ΕΕ 2007, C 129, σ. 20.